和陶桃花源
作者：蘇軾
朝代：宋

paragraphs: 凡聖無異居，清濁共此世。
心閑偶自見，念起忽已逝。
欲知真一處，要使六用廢。
桃源信不遠，杖藜可小憩。
躬耕任地力，絕學抱天藝。
臂雞有時鳴，尻駕無可稅。
苓龜亦晨吸，杞狗或夜吠。
耘樵得甘芳，齕齧謝炮製。
子驥雖形隔，淵明已心詣。
高山不難越，淺水何足厲。
不如我仇池，高舉復幾歲。
從來一生死，近又等癡慧。
蒲澗安期境，羅浮稚川界。
夢往從之遊，神交發吾蔽。
桃花滿庭下，流水在戶外。
却笑逃秦人，有畏非真契。